Vitez iz Viteza pobijedio Vitez iz Viteza u Vitezu

FOTO : Željko Krajina

Ne, autor teksta nije poludio, kako ste pomislili kad ste vidjeli naslov teksta.Barem nema službenu dijagnozu. Danas je u Vitezu odigran gradski derbi, a ujedno i derbi Druge lige FBiH - Zapad.

Nominalni domaćin bio je Fudbalski klub Vitez, a gost Nogometni klub Vitez. Nominalni, jer oba kluba dijele Gradski stadion u svom gradu. U ligi ima i NK Vitez iz Bužima, te je potrebno navesti i grad.

Po hladnom vremenu okupio se solidan broj ljubitelja nogometa, a pravdu je dijelio Busovljak Ekrem Šišić.

Nogometni klub Vitez poveo je u 11.minuti preko Bašića. Fudbalski klub Vitez izjednačuje u 53.minuti autogolom nakon sjajnog prodora Admira Zukana, a potpuni preokret donosi Erdin Ramić u 67.minuti.Poznato je to ime i u Kiseljaku, jer Ramić nastupa po turnirima za ekipu Ceste company, i to s dosta uspjeha.

Do kraja je FK Vitez zadržao prednost i blizu je titule jesenskog prvaka. U ovom derbiju Šišić je podijelio čak 13 žutih kartona.

FK Vitez čeka rasplet sutrašnje utakmice Rudar - Podgrmeč, nakon koje će se znati tko je prvak jesenske polusezone. FK Vitez odgovara remi ili pobjeda domaćina.

BM/Artinfo.ba